Komisijos sprendimas
1985 m. birželio 7 d.
nustatantis Bendrijos žemės ūkio valdų tipologiją
(85/377/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje [1], su paskutiniais pakeitimais, padarytais Reglamentu Nr. (EEB) 2143/81 [2],
atsižvelgdama į 1984 m. gegužės 24 d. Tarybos reglamentą (EEB) Nr. 1463/84 dėl žemės ūkio valdų struktūros tyrimų organizavimo 1985 ir 1987 m. [3] ir ypač į 6 straipsnio 2 dalį,
kadangi 1978 m. balandžio 7 d. Komisijos sprendimas 78/463/EEB, nustatantis Bendrijos žemės ūkio valdų tipologiją [4], su paskutiniais pakeitimais, padarytais Sprendimu 84/542/EEB [5], 1 straipsnyje apibrėžia du veiksnius, kuriais grindžiama Bendrijos tipologija, būtent, valdos ūkininkavimo tipą ir ekonominį dydį; kadangi tie du veiksniai nustatomi remiantis standartiniu bendruoju pelnu (SBP);
kadangi standartinis bendrasis pelnas, kaip apibrėžta minėtojo sprendimo 1 straipsnio d punkte, yra ekonominis kriterijus, išreikštas pinigine verte; kadangi toks kriterijus laikui bėgant būtinai keičiasi;
kadangi standartinis bendrasis pelnas, nustatytas minėtojo sprendimo I priede, paremtas viso referencinio laikotarpio vidutiniais dydžiais; kadangi norint, kad tipologija ir toliau būtų prasmingai taikoma to sprendimo 3 straipsnyje nurodytiems tikslams, tokį pelną reikia reguliariai tikslinti atsižvelgiant į ekonomines tendencijas; kadangi tam reikia numatyti tokio tikslinimo dažnumą, kuo labiau jį siejant su metais, kuriais atliekami ūkių struktūros tyrimai;
kadangi toks tikslinimas turi remtis vidutiniu kelerių metų referencinio laikotarpio bendruoju pelnu;
kadangi rodiklių, kuriems nustatomas standartinis bendrasis pelnas, sąrašas turi atitikti pozicijas, naudojamas ūkių struktūros tyrimams;
kadangi Sprendimu 78/463/EEB patvirtintą klasifikacijos schemą reikia keisti ir papildyti, kad būtų galima geriau atsižvelgti į regionų aplinkybes, ypač tose valstybėse narėse, kurios įstojo į EEB įsigaliojus tam sprendimui, ir į struktūros tyrimams naudojamų pozicijų sąrašo pakeitimus;
kadangi vis dėlto schemą reikia kuo labiau išlaikyti tokią, kokia ji yra, kad būtų galima užtikrinti tęstinumą ir dėl to tirti tendencijas;
kadangi Europinis dydžio vienetas yra pagrindinis vienetas, išreikštas pinigine verte tam tikramreferenciniam laikotarpiui; kadangi ši vertė laikui bėgant kinta, kintant įvairiems veiksniams, lemiantiems agroekonomines tendencijas; kadangi tam, kad Bendrijos tipologijos kontekste Europinis dydžio vienetas nė kiek neprarastų savo prasmės, jo apibrėžimas turi būti reguliariai atnaujinamas tuo pačiu metu, kai yra koreguojamas SBP;
kadangi šiame sprendime numatytos priemonės atitinka EEB Bendrijos privačių ūkių apskaitos duomenų tinklo komiteto nuomonę ir Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
I SKYRIUS
Bendrijos žemės ūkio valdų tipologija
1 straipsnis
Šiame sprendime "Bendrijos žemės ūkio valdų tipologija" (toliau vadinama tipologija) - tai vienoda Bendrijoje valdų klasifikacija, paremta ūkininkavimo tipu jose ir ekonominiu dydžiu, kuri yra taip sutvarkyta, kad vienalytes valdų grupes būtų galima didesniu ar mažesniu mastu susumuoti ir apibendrinti.
Ūkininkavimo tipas ir valdos ekonominis dydis nustatomi remiantis standartiniu bendruoju pelnu.
2 straipsnis
1. Tipologija ypač pritaikoma informaciniams bendrosios žemės ūkio politikos poreikiams tenkinti.
2. Tipologijos tikslas - būti tokia priemone, kuri Bendrijos lygmeniu padėtų:
- remiantis ekonominiais kriterijais tirti valdų padėtį,
- lyginti valdų padėtį
- lyginant įvairias tipologijos klases,
- lyginant valstybes nares ar valstybių narių regionus,
- lyginant įvairius laikotarpius.
3. Tipologijos taikymas iš esmės reiškia, kad duomenys, surinkti atliekant Bendrijos ūkių struktūros tyrimus, ir Bendrijos ūkių apskaitos duomenų tinklo surinkti duomenys yra pateikiami pagal ūkininkavimo tipus ir dydžio kategorijas.
II SKYRIUS
Standartinis bendrasis pelnas
3 straipsnis
Šiame sprendime "standartinis bendrasis pelnas" (SBP) - standartinės gamybos vertės ir standartinės tam tikrų konkrečių sąnaudų, nustatytų I priede, vertės balansas; šis balansas nustatomas įvairių žemės ūkio kultūrų ir produktų ir gyvūnų rodikliams kiekviename regione.
4 straipsnis
Visas valdos standartinis bendrasis pelnas atitinka kiekvieno rodiklio verčių sumą, kuri gaunama dauginant kiekvieno vieneto SBP iš atitinkamų vienetų skaičiaus.
5 straipsnis
Standartinis bendrasis pelnas nustatomas naudojant vidutinius bazinius duomenis, apskaičiuotus per kelerių metų referencinį laikotarpį. Jis turi būti tikslinamas atsižvelgiant į ekonomines tendencijas.
I priedas nustato duomenų rinkimo tvarką, apskaičiavimo metodą ir SBP nustatymo dažnumą.
III SKYRIUS
Ūkininkavimo tipas
6 straipsnis
Šiame sprendime valdos "ūkininkavimo tipas" nustatomas pagal įvairių verslo rūšių santykinį indėlį į visą jos standartinį bendrąjį pelną.
7 straipsnis
Priklausomai nuo reikalaujamo detalumo, ūkininkavimo tipai skirstomi į:
- bendrus ūkininkavimo tipus,
- pagrindinius ūkininkavimo tipus,
- ypatinguosius ūkininkavimo tipus,
- tam tikrų ypatingų ūkininkavimo tipų suskirstymai.
Toms valstybėms narėms, kuriose pastarojo ūkininkavimo tipo valdų yra nedaug, skirstymas į pogrupius nėra privalomas.
Valdų klasifikacija pagal ūkininkavimo tipą yra tokia, kokia nurodyta II priede.
IV SKYRIUS
Valdos ekonominis dydis
8 straipsnis
Valdos ekonominis dydis nustatomas pagal visą valdos standartinį bendrąjį pelną. Jis išreiškiamas Europiniais dydžio vienetais (EDV). Šis vienetas apibrėžiamas pagal III A priedą. Valdos ekonominio dydžio apskaičiavimo būdas yra toks, koks nurodytas III B priede.
9 straipsnis
Valdų ekonominių dydžių kategorijos yra tokios, kokios nurodytos III C priede.
V SKYRIUS
Bendrosios nuostatos
10 straipsnis
Sprendimas 78/463/EEB lieka galioti laikotarpiams iki 1985 m. Vėlesniems laikotarpiams taikomas šis sprendimas.
Pirmą kartą taikant šį sprendimą, naudojamas SBP, atitinkantis "1982" referencinį laikotarpį (1981, 1982 ir 1983 kalendoriniai metai arba 1981-1982, 1982-1983 ir 1983-1984 žemės ūkio gamybos metai), kuris nustatomas taip, kaip nurodyta II skyriuje.
11 straipsnis
Komisija, kartu su valstybėmis narėmis, bent kas dešimt metų iš naujo svarsto šio sprendimo taikymo patirtį ir naujus šioje srityje iškylančius Bendrijos poreikius. Persvarsčius, šio sprendimo nuostatos gali būti, jei reikia, pakeičiamos.
12 straipsnis
Šis sprendimas skiriamas valstybėms narėms.
Priimta Briuselyje, 1985 m. birželio 7 d.